張士貴

張士貴（586年－657年7月19日），本名忽峍，字武安。虢州盧氏人(今河南省盧氏縣)，唐代名將。臂力過人，善騎射。《冊府元龜》載他「膂力過人，彎弓一百五十斤，左右騎射，矢不虛發。」

生平

曾祖張儁任北魏銀青光祿大夫、橫野將軍。祖父張和任北齊開府車騎將軍。父張國仕隋朝歷任陝縣主簿，硤州錄事參軍，歷陽縣令，後以軍功授大都督，定居虢州盧氏縣。
隋朝大業末年，張士貴是農民起義軍首領之一，自稱大總管、懷義公，人稱「忽峍賊」。李淵招降張士貴，授右光祿大夫，受相國府司馬劉文靜節度，大敗偽熊州(今河南宜陽縣)刺史鄭仲達。義寧二年（618年），作為唐王世子左元帥李建成的副手，為第一軍總管先鋒，向東征討。後召回京城，拜為通州刺史(今四川達縣)。
武德元年(618年)五月，薛舉入侵涇州，秦王李世民為西討元帥，張士貴以先登之功，賞賜奴婢八十人，絹彩千餘段，金一百三十挺，授上柱國。後負責運糧草至澠池時，大破王世充屬下將領郭士衡的偷襲。
武德二年(619年)，奉命剿滅土匪蘇徑，進擊陸渾，授馬軍總管，經略熊州(今河南宜陽縣)，抵禦王世充。賜爵為新野縣開國公。
劉武周與突厥聯軍攻破榆次、介州，進圍太原。齊王李元吉棄城而逃，關中震動。唐高祖詔秦王李世民督兵進討，駐軍柏壁。命張士貴攻打虞州(今山西運城東北安邑鎮)的何小董。武德三年(620年)4月，在雀鼠谷之戰和洺州之戰中，唐軍大破宋金剛、劉武周。
7月，李世民率軍繼續征討洛陽的王世充，張士貴負責督運糧草。以功特派遣殷開山、杜如晦帶金銀四百餘挺賞賜張士貴等諸將。平定洛陽後，累計戰功，授虢州刺史。隨後繼續參與討伐劉黑闥、徐圓朗，成為李世民秦王府的右庫真、驃騎將軍。
武德九年六月初四（626年）玄武門之變時張士貴也參與其中，李世民成為太子後，任太子內率。與劉師立募兵萬餘，拜為右驍衛將軍。之後鎮守玄武門，不久轉為右屯衛將軍。
貞觀六年（632年）8月，除右武候將軍，貞觀七年（633年），拜龔州道行軍總管，征討桂州東西王洞獠民叛亂，破反獠而還，唐太宗聽聞其冒矢石先登，慰勞張士貴道：「嘗聞以忠報國者不顧身，於公見之。」授右屯衛大將軍，改封虢國公，檢校桂州都督。貞觀十五年（641年）隨唐太宗去洛陽宮。薛延陀入侵邊境，張士貴奉命鎮守慶州(甘肅慶陽市)，後任檢校夏州都督。
貞觀十八年（644年），唐太宗詔令調集糧草，招募軍士，準備東征高句麗，龍門人薛仁貴投入張士貴麾下。十九年（645年）三月，張士貴跟隨唐太宗征討高句麗，隸屬李世勣麾下為行軍總管、洺州刺史，十月還師，以功拜冠軍大將軍、行左屯衛將軍，並擔任殿後，至并州時再次升為右屯衛大將軍，授茂州都督。
唐太宗征討高句麗時，下令劍南諸獠造船運兵糧，雅、邛、眉三州山獠因不堪其擾，相率叛亂，唐太宗下詔發隴右、峽兵二萬，以茂州都督張士貴為雅州道行軍總管，與右衛將軍梁建方平之。事平，拜金紫光祿大夫、揚州都督府長史。
唐高宗永徽二年(651年)，召拜左領軍大將軍。永徽四年(公元653年)，張士貴以年老目疾致仕，授鎮軍大將軍。顯慶二年六月三日（657年7月19日），以風濕病加重不治去世於河南縣(屬於東都洛陽)顯義坊府第，年七十二歲，追贈荊州都督，諡號襄，陪葬昭陵。嗣子右屯衛郎將張仁政。上官儀親自為其撰寫墓志銘。

被民間傳說扭曲

在關於薛仁貴的許多民間小說中，張士貴被描寫為陷害薛仁貴的奸臣，並非事實。其女婿何宗憲冒領薛仁貴功勞也沒有任何證據。在其墓誌銘中只有「以遣去官」一句帶過，墓誌記載以遣去官是在幽州都督任上，而按照墓志銘記載這時太宗還沒有親征遼地，也就不會有其女婿在征遼中貪功的事件發生。

張士貴墓志銘

張士貴墓志銘並蓋，唐高宗顯慶二年十一月十八日（657年12月18日）葬。1972年1月出土於陝西醴泉縣煙霞鄉馬寨村西南約300米處張士貴墓中。志蓋厚15.1厘米，底邊長98.2厘米，蓋面篆書「大唐故輔國大將軍荊州都督虢國公張公墓志銘」。志石邊長98.2厘米，厚15.1厘米，上官儀撰文，張玄靚正書，共55行，滿行57字，志蓋已殘。同墓還出土有其妻子虢國夫人岐氏墓志銘蓋，志石已失。蓋厚9厘米，底邊長45.6厘米，蓋面篆書「大唐故虢國夫人岐氏墓志銘」。四殺飾四神。
大唐故輔國大將軍荊州都督虢國公張公墓志銘並序

　　公諱士貴，字武安，弘農盧氏人也。原夫玄珠洞鑒，希夷之道彌光；赤松輕舉，神仙之風逾邈。華陽時秀，副車開渭渚之辭；京兆人英，亡篋劭汾陰之敏。落印以旌其德，傳鉤以啟其祥。十腰銀艾之榮，七珥貂蟬之貴。芬芳終古，草露霑而方葰；寂寥長邁，舟壑移而未泄。曾祖儁，後魏銀青光祿大夫、橫野將軍。大父和，齊開府、車騎將軍。並雄武環傑，義略沉果。由拘表藝，橫草擅功，守重縈帶之奇，師仰投醪之惠。顯考國，起家陝縣主薄，後歷硤州錄事、參軍、歷陽令，尋以軍功授大都督。幹蠱有聲，鄉塾推敬。龍翰之姿，在尺木而將矯；驥足之徑，居百里而未申。公納陰陸之金精，應文昌之寶緯。含百鍊而凝質，絕千里而馳光；揭日月而傍照，懷風雲而上聳。立言無玷，樹德務滋，逸氣掩於關中，神契通於圯上。揚名基孝，載深五起之規；約身由禮，克懋十倫之躅。熊掌之義，早殉於髻年；馬革之誠，夙彰於廿歲。加以屈壯夫之節，尤緝睢渙之文；略非聖之書，方礪昆吾之寶。屬炎精淪昧，習坎橫流。火炎玉石之墟，龍戰玄黃之野。公游道日廣，締交無沫，率閭左而完聚，候霸上之禎祥。乃於枌閈之間，崤陵之地，因稱大總管，懷義公。於是繦負波屬，接淅雲歸。於時王充竊號晉京，李密稱師鞏洛，聞公威武，將恃為援，俱展情素，形乎折簡。公誚其窮井之微，鄙其契瓶之懦，枕威蓄銳，深拒固閒。皇家發跡參墟，肇基霸業，謳歌允集，征怨在期，將指黃圖，行臨絳水。公乃遣使輸款，高祖深相嘉嘆，拜右光祿大夫，錫齎優洽；並降璽書，俾定河南之境。公英謀雅筭，喻伏波之轉規；決勝推鋒，體常山之結陣。肅清崤澠，系賴攸歸。因統所部，鎮於陝服，受相府司馬劉文靜節度。每陳東略之計，益見嗟賞。遂進下同軌，以置函州。又進擊偽熊州刺史鄭仲達，大敗之，所在城聚，相繼投款。高祖稱善，齎繒綵千有餘段，名馬五匹，並金裝鞍勒百副。義寧二年，隱太子之東討也，以公材光晉用，譽重漢飛，戰有必勝之資，威有憚鄰之銳，授第一軍總管，先鋒徇地。靈崑平樂，開月壘而投壹；春路秋方，耀星旗而舉扇。王充選其毅卒，折衄於前；李密簡其勁騎，逋亡於後。軍容之盛，咸所宗挹。頻齎金帛，不可勝言。尋被召入京奉見，思貸綢繆，而備申誠款，載隆賞冊，乃拜通州刺史。鳴謙自牧，坐樹辭功。福潤佇才，班條授職。薛舉狼據北地，太宗親總元戎，公先登之勛，有超恆准，賜奴婢八十口、絹彩千餘段、金一百卅挺。方欲克定三川，敕還陝郛轉漕。飛芻所寄，允茲簡在，授上柱國。啟八難以佐漢，開十冊以平袁。升蔡賜之隆班，踐昭陽之顯極。武德元年，轉運糧侍，至於澠池，王充將郭士衡等潛兵面至，公掩擊大破之。二年，有賊蘇經寇掠陝州之界，州將瀕戰不利。高祖聞之曰：「此賊非猛士無以殄滅」，命公討焉。公智盡三官之端，威下九天之上。顧眄之頃，噍類靡遺。高祖又降書褒美。尋進擊陸渾，授馬軍總管，經略熊州之地，至黃澤，遇王充統領馬步五萬，將逼熊州。雖眾寡不侔，主客異勢。牙璋狎至，羽檄交馳；三令五申，風驅雨邁。飲淇之眾，反接轅門；倒戈之旅，泥首請命。而茅賊疇庸，抑惟恆序，賜爵新野縣開國公，雜彩上駟並金鞍寶勒，敕曰：「卿宜自乘之」。丹石之心，上通宸照，青驪之貺，遠逯軍功。何小董據有虞州，兵鋒甚勁。太宗董大軍於百壁，將自圖之，命公前擊。算無遺策，戰取先鳴，賊乃合其餘燼，嬰城自保，劉武周遣其驍將宋金剛等同聲相援。金剛先有將卒，屯據翼城，與大軍相拒，及是而遁，公從太宗並平之。廣武之師，屢摧元惡；昆陽之陣，亟殄凶渠。既而朝於京師，命賞有逾常典。會朝廷將圖嵩洛，敕公先督軍儲。太宗親總戎麾，龔行吊伐。公投蓋先登，揮戈橫厲；屠城斬邑，涉血流腸。對武安而瓦落，俯秦坑而遑沸。竇建德鳴鐎汜水之東，王行本警柝武牢之上，於是料敵制變，箕張翼舒；魯旗靡而俱奔，紀鄣登而咸縋。太宗特遣殷開山、杜如晦齎金銀四百挺以賜之。乃以所賜分之麾下。子罕之寶，終秘於靈台；王孫之珍，豈留於廣廡。及東都底定，舍爵勞勤，錄其先後戰功，以為眾軍之最，除虢州刺史。露華巘於吏萌，游縟綿於仁里。一紙賢於從事，二天絕於故人。少選敕令入朝，宴賜華腆。劉黑闥稱兵洺水，挺禍亂常。太宗折棰長驅，指期刷盪。後黑闥將數萬眾，密邇軍幕，公率其勁勇，截其要津。飛鏑星流，委甲鱗下。大憝既滅，懋賞斯及。復令公領兵與英公等安輯山東。徐圓朗以兗州舉兵，公從淮安王便道擊敗。太宗征公於曹州奉見，深用嘉止。太宗居帝子之尊，極天人之望，府僚之選，允歸時傑。以公素啗威名，授秦王府右庫真驃騎將軍。太宗儀天作貳，麗正升儲，風邸舊僚，咸棲鶴禁，除為太子內率。憬彼獯戎，侵軼關輔，騎屯鎬派，塵擁渭濱。太宗遣公與將軍劉思立占募將士，曾未浹旬，歸公者萬有餘計。有頃，拜右驍衛將軍。九重清切，千廬嚴秘，典司周衛，寔寄勛賢。貞觀元年，詔公於玄武門長上，統率屯兵。俄轉右屯衛將軍，還委北軍之任。六年，除右武侯將軍。緹騎啟行，鳶旌式道。威而有裕，儼以能溫。桂府東西王洞，歷政不賓，及在茲年，載侵邊圉，敕公為(燕+鳥)州道行軍總管。金鄰之壤，封豨咸誅，石林之地，長蛇盡戳。無何，獠又翻動，圍龔、(燕+鳥)二州，敕公使持節龔州道行軍總管，途次衡陽，夷獠逋竄。乃授右屯衛大將軍，改封虢國公，檢校桂州都督，龔州道行軍總管如故。懸旌五嶺，立功百越。絲言薦及，豐澤仍加。其年，被召還京，依舊右屯衛大將軍、北門上下。十二年冬，駕幸望雲，校獵次於武功皇帝龍潛之所，令作武功之詠。凌雲散札，與佳氣而氤氳；湧泉飛藻，共白水而澄映。上覽之稱重焉。十五年，從幸洛陽，會薛延陀犯塞，奉敕於慶州鎮守，後檢校夏州都督。十六年四月追還，領屯兵如故。十一月，授蘭州都督，又遷幽州都督。十八年，以遣去官。泊朱蒙之緒，玄夷之孽，背誕丸都，梟鏡遼海。王師底伐，屬想人雄，敕還遼東道行軍總管，授金紫光祿大夫、洛州刺史。十九年，率師渡遼，破玄菟等數城大陣，勛賞居多，拜冠軍大將軍，行左屯衛將軍。鸞駕凱旋之日，令公後殿，至并州，轉右屯衛大將軍，仍領屯騎。超海之力，氣蓋三軍。橫野之功，膽雄百戰。綏遏之任，僉諧攸屬，授茂州都督。雅、邛等州山獠為亂，以為雅州道行軍總管。軍鋒所屆，膏原如莽；門驂晨溺，野磷宵飛。石紐塵坡，五丁之道斯順；玉輪霧廓，二星之路載清。事平，拜金紫光祿大夫、揚州都督府長史。千圻奧壤，一方都會。引朝夕之洪派，疏桐柏之長瀾。思涌觀濤，歌興伐枳。市獄晏而無擾，水火賤而盈儲。吏金斯慎，丞魚靡入，棼絲載理，夙著萌謠，交戟惟材，方勞帝念。永徽二年，召拜左領軍大將軍。四年，累表陳誠，辭以目疾，因許優閒，尤加縟禮，授鎮軍大將軍，封如故，祿賜防閣等，一同京官職事。六年，加以風疾。顯慶二年，從駕東巡於洛，中使名醫，旬月累至。而田豫鳴鐘，庶優遊於杖國；史慈嗟劍，遽冥漠於高泉。以六月三日終於河南縣之顯義里第，春秋七十有二。帝造深於壽器，鼓鼙之恨無追；朋情結於生芻，李桃之悲何已。贈輔國大將軍，使持節都督荊、硤、岳、郎等四州諸軍事，荊州刺史；賻絹布七百段，米栗七百石；陪葬昭陵；賜東園秘器，並給鼓吹往還；仍令京官四品、五品內一人攝鴻臚卿監護。易名考行，諡曰襄公。禮也，粵以其年歲次丁巳十一月乙酉朔十八日壬寅葬於昭陵。谷林之下，寒霰集於原阡；橋嶺之前，淒吹憤於滕室。惟公氣掩萬人，夙表鷹揚之勢；譽馳三輔，先標鴻漸之姿。舉燭齊明，拂鍾比銳。門光揖客，家盛文朋。被忠信之介冑，涵仁義之粉澤；擅兵機之三術，殫武略之五材。射隼開弦，飛聲於相圃；雕龍撫翰，激韻於漢台。外總班條，入司懸(左盾右犬)。全德具美，罕倫當世。幅巾在飾，臨玉樹於長筵；雕戈靡駐，墜壁輝於悲谷。嗣子右屯衛郎將仁政等，禮絕趨庭，哀深望岵。銜索易朽，負米何追。懼孤竹頹隴，自滅成樓之氣；拱柏摧薪，誰分夏屋之兆。故勒茲玄礎，永劭徽塵。其銘曰：

軒丘構緒，開地分枝。通侯比躅，英袞連規。龍光照輝，鼠珥參差。長發垂祉，世濟標奇（其一）。

曰祖惟考，毓德果行。武庫森沉，文河鏡淨。蒙劍留說，單琴宣政。鳳穴開靈，芝庭行慶（其二）。

於鑠志士，矯然秀出。基忠履孝，含文抱質。度埒黃陂，愛均趙日。昔逢世故，退潛名實（其三）。

黃星發貺，玄石表圖。龍飛天極，鳳翥雲衢。爰茲燭水，投謁汾隅。荐臻玄澤，亟奉明謨（其四）。

十守惟平，四證以肅。綠林遽剪，黑山旋覆。聲馳智勇，效光神速。行絕雲霓，方騫陵陸（其五）。

剖符命駕，細柳開營。紫騮激響，朱鷺凝清。嬉遊東第，馳望西城。舉盂陶賞，寫翰綠情（其六）。

投紱素里，揮金卒歲。握槧懷鉛，紉蘭扈薛。奄謝東嶽，長歸北帝。石陣空留，銅銘永瘞（其七）。

陽陵甫窀，廬山墓田。行楸孕月，雙表籠煙。警茄流喝，回旆聯翩。圖徽雲閣，千祀方傳（其八）。

太子中舍人弘文館學士上官儀制文

梓州鹽亭縣尉張玄靚書